Source: https://stlegal.sk/otazky-a-odpovede/rozvod-bezpodielove-spoluvlastnictvo-manzelov-a-vyzivne/
Timestamp: 2020-07-09 10:58:05+00:00
Document Index: 8149263

Matched Legal Cases: ['súd ', 'súd ', 'súd ', 'súd ', '§ 35', 'súd ', 'súd ', 'súd ', 'súd ', 'Súd ', '§ 63', 'súd ', '§ 207', 'súd ']

Rozvod, bezpodielové spoluvlastníctvo manželov a výživné - ST legal
Rozvod, bezpodielové spoluvlastníctvo manželov a výživné
Rozvod, bezpodielové spoluvlastníctvo manželov a výživnéBELPIR2018-12-04T17:02:13+00:00
PREJSŤ NA KATEGÓRIU: 1. ROZVOD | 2. BEZPODIELOVÉ SPOLUVLASTNÍCTVO MANŽELOV | 3. VÝŽIVNÉ
Dobrý deň obaja sme s manželkou na invalidnom dôchodku. Manželka sa chce rozviesť. Budem musieť platiť z môjho invalidného dôchodku výživné po rozvode ? Môj invalidný dôchodok je 560 a manželkin 300 Eur.
Dobrý deň, pokiaľ ide o príspevok na rozvedeného manžela, tak to či súd manželke tento príspevok prizná záleží od viacerých faktorov, najmä od výšky jej opodstatnených výdavkov ako aj od Vašich možností a schopností zabezpečiť si príjem. Taktiež môže brať súd do úvahy aj dôvody rozvodu ale aj dôvody tak Vašej ako aj jej invalidity. Posúdenie oprávnenosti a výšky nároku záleží avšak od posúdenia súdom.
Dobrý deň, prosím o radu, mala som vyše 2 rokov podané návrh na rozvod manželstva, ale nič z toho lebo manželovi adresu som nevedela udať, a tak som stiahla návrh, čo teraz aj ľutujem. Moja otázka je ako sa rozviesť, ak neviem adresu jeho a nežijeme spolu už od roku 2008. Ďakujem za odpoveď.
Dobrý deň, v nadväznosti na Váš email Vám uvádzame nasledovné:
Návrh je možné podať, aj pokiaľ Vám nie je známa adresa Vášho manžela, zákon to nevylučuje. Avšak návrh musí obsahovať všetky zákonné náležitosti.
Je v kompetencii súdu, zistiť jeho pobyt, či už vo vlastných registroch alebo v registri obyvateľstva, tiež za pomoci polície.
V prípade vyčerpania týchto možnosti, môže súd ustanoviť opatrovníka, ktorý za neho bude vystupovať v konaní na súde.
Dobrý deň, potrebujem poradiť ohľadom rozvodu. Chcem podať žiadosť o rozvode. Mám 2 malé deti 2-5rokov. Som občianka maďarskej republiky, manžel je Slovák, aj obe deti. Žijeme na sk spolu asi rok a pol, predtým sme žili v zahraničie. Otázku mám, či je možné vycestovať s deťmi do Maďarska bez súhlasu otca. Alebo aké sú možnosti, aby som tu s deťmi nemusela ostať, pokiaľ rozvod skonči. Ďakujem veľmi pekne
Dobrý deň, v nadväznosti na Váš email, Vám uvádzam nasledovné:
K deťom majú rodičovské práva a povinnosti obaja ich rodičia, ktorí sú zapísaní v ich rodných listoch. Každý z rodičov môže samostatne rozhodovať o bežných záležitostiach detí. Ale o podstatných záležitostiach musia rozhodovať rodičia spolu, teda je potrebný súhlas oboch rodičov.
Presťahovanie detí do iného štátu patrí medzi podstatné záležitosti, a teda je potrebný súhlas obidvoch rodičov. Ak chcete presťahovať deti do Maďarska potrebujete súhlas otca detí. Ak súhlas nechce udeliť, je možné požiadať súd na Slovensku, ak deti žijú na Slovensku, o vyslovenie súhlasu s presťahovaním, a teda o nahradenie súhlasu druhého rodiča. Ak svoje deti presťahujete do Maďarska bez súhlasu otca a bez súhlasu súdu, ide o neoprávnené premiestnenie, čo môže byť považované za ich únos.
V slovenskom práve je otázka vysťahovania detí do zahraničia upravená v ustanovení § 35 zákona o rodine, “Ak sa rodičia nedohodnú o podstatných veciach súvisiacich s výkonom rodičovských práv a povinností, najmä o vysťahovaní maloletého dieťaťa do cudziny, o správe majetku maloletého dieťaťa, o štátnom občianstve maloletého dieťaťa, o udelení súhlasu na poskytovanie zdravotnej starostlivosti a o príprave na budúce povolanie, rozhodne na návrh niektorého z rodičov súd.”.
V prípade, ak máte záujem o poskytnutie našich právnych služieb pri žiadaní súhlasu s presťahovaním detí, prípadne pri rozvode pred súdom, môžete sa na nás bez obáv obrátiť. Poskytneme Vám právne poradenstvo a naše služby.
Chcem sa spýtať, keď som v rozvodom konaní a máme spolu 2 deti a Ja si chcem dať zistiť otcovstvo. Mám to o to požiadať na súde alebo pred súdom?
Dobrý deň, DNA testy za účelom potvrdenia alebo vylúčenia otcovstva si môžete nechať urobiť kedykoľvek v špecializovaných zdravotníckych zariadeniach. Tieto testy sú spoplatnené.
V prípade, ak sa na základe uvedených testov vylúči, že ste otcom, a bude to prvýkrát kedy sa dôvodne dozviete, že nie ste otcom dieťaťa, tak môžete v trojročnej lehote, podať na súd návrh na zapretie otcovstva. Táto lehota sa začína dňom, kedy ste sa dozvedeli, že nie ste otcom dieťaťa.
V zmysle ustanovenia paragrafu 86 odsek 1 zákona o rodine, manžel môže do troch rokov odo dňa, keď sa dozvedel o skutočnostiach dôvodne spochybňujúcich, že je otcom dieťaťa, ktoré sa narodilo jeho manželke, zaprieť na súde, že je jeho otcom.
2. Bezpodielové spoluvlastníctvo manželov
Dobrý deň. Chcem sa opýtať ako to funguje s majetkom po svadbe. Mám pozemok, ktorý je napísaný na mňa a idem na ňom stavať rodinný dom. Hypotéku beriem sám. V júni budem mať svadbu ako to bude s majetkom po svadbe? Ďakujem
Dobrý deň, majetok nadobudnutý pred manželstvom zostáva výlučným vlastníctvom toho z manželov, ktorý ho vlastní. Následne všetko, čo ktorýkoľvek z manželov nadobudne počas manželstva patrí do bezpodielového spoluvlastníctva, i keď zmluvu uzavrie len jeden z manželov.
Bežné veci týkajúce sa spoločných vecí môže vybavovať každý z manželov. V ostatných veciach je potrebný súhlas oboch manželov; inak je právny úkon neplatný a manžel, ktorý takýto súhlas neudelil sa môže domáhať jeho neplatnosti.
Manželia však môžu dohodou rozšíriť alebo zúžiť zákonom určený rozsah bezpodielového spoluvlastníctva. Obdobne sa môžu dohodnúť aj o správe spoločného majetku. Takáto dohoda musí mať formu notárskej zápisnice. V takom prípade je nadobúdaná vec vylúčená zo spoluvlastníctva manželov.
Pri zániku manželstva a vyporiadaní bezpodielového spoluvlastníctva sa prihliada na to, kto zo svojho výlučného majetku koľko prispel na majetok spoločný, ako aj koľko sa prispelo zo spoločného majetku na majetok patriaci do výlučného vlastníctva jedného z manželov.
Z uvedeného vyplýva, že Váš pozemok zostane vo Vašom výlučnom vlastníctve, ale pokiaľ nadobudnete inú nehnuteľnosť a dohodou ju nevylúčite z bezpodielového spoluvlastníctva, tak bude patriť obom manželom. A rovnako aj hypotekárny úver, i keď bude na zmluve figurovať len Vaše meno, tak banka, v prípade neplnenia záväzkov, bude oprávnená uspokojiť sa i zo spoločného majetku.
V obdobných prípadoch však banky obvykle požadujú uzatvorenie dohody formou notárskej zápisnice, ktorou sa tak hypotekárny úver ako i nadobúdaná nehnuteľnosť, vylúčia z bezpodielového spoluvlastníctva, tak aby druhý z manželov jednak nehnuteľnosť nevlastnil ale ani nebol povinný z úverovej zmluvy. Ak by však došlo k vyporadúvaniu bezpodielového spoluvlastníctva, bude nutné prihliadať, koľko išlo zo spoločného majetku jednak na uvedenú nehnuteľnosť a jednak na splácanie úveru.
Dobrý deň, chcela som Vás poprosiť o radu pri riešení nemilej situácie. Momentálne čakám na právoplatnosť rozvodu aby som mohla riešiť veci ohľadom majetku. Manžel predal byt, nove auto a tiež zobral hotovosť .Je šanca, že by som ešte niečo z toho mohla vidieť. Vlastnime ešte dom a inú nehnuteľnosť ktorá je písaná na oboch, ale aj tu sa mi vyhráža, že nič z toho neuvidím, nakoľko zobral na to pôžičky a budú sa tie platiť. Všetko je to lož, žiadne pôžičky neboli. Mám vôbec nejakú šancu dokázať, že všetko sú len machinácie a podvody z jeho strany, aby som nič nedostala? Da sa nejak dokázať, že je to všetko podfuk a pôžičky sú len akože, aj keď vraj má od toho riadne papiere? Vopred Vám ďakujem za Vašu pomoc a názor na tento problém. S pozdravom
Dobrý deň, podľa uvedeného ide o právne úkony nie bežného charakteru, tak prevod uvedených hnuteľných vecí ako aj uzatváranie zmlúv o pôžičkách. V zmysle Občianskeho zákonníka, samostatne môžu manželia vybavovať len bežné veci, na všetko ostatné je potrebný súhlas oboch manželov. Vzhľadom na absenciu tohto súhlasu z Vašej strany pri predaji týchto vecí ako aj pri uzatváraní zmlúv o pôžičkách sa môžete domáhať neplatnosti týchto právnych úkonov. Taktiež je na zváženie podanie trestného oznámenia, nakoľko došlo k privlastneniu si veci, ktorá bola súčasťou spoluvlastníctva manželov.
Taktiež môžete už za trvania manželstva požiadať o zrušenie bezpodielového spoluvlastníctva, a to zo závažných dôvodov, a najmä ak by jeho ďalšie trvanie odporovalo dobrým mravom. Následne môžte súdnou cestou žiadať jeho vyporiadanie.
Dobrý deň. S manželom sa ideme rozvádzať, ale najprv by sme si radi vysporiadali majetok. Na spoločne nadobudnutom zariadení domácnosti (skrine, elektrospotrebiče a pod.) sme sa dohodli, ale ide o nejaké drobné úpravy domu (výmena podláh – robil môj manžel, ale materiál platil môj otec) v ktorom sme spolu žili 10 rokov (tento som ja zdedila ešte pred uzavretím manželstva). Manžel si určil koľko peňazí za tieto práce mu mám dať. Chcem sa spýtať či som povinná mu ich vyplatiť. A či nemám nárok aj ja od neho pýtať nejaké peniaze za to že žil v mojom dome. Ďakujem
Dobrý deň, majetok je možné vysporiadať len po zániku bezpodielového spoluvlastníctva, ktoré zaniká až zánikom manželstva, teda právoplatnosťou rozsudku o rozvode manželstva. Akékoľvek dohody o vysporiadaní bezpodielového spoluvlastníctva uzavreté do toho okamihu sú neplatné. V praxi je však možné uzavrieť zmluvu o budúcej dohode o vyporiadaní bezpodielového spoluvlastníctva manželov.
Podľa judikatúry, investíciami vynaloženými na dom vo výlučnom vlastníctve jedného z manželov nie je práca druhého z manželov vynaložená pri rekonštrukcii domu, obzvlášť ak ide o dom, ktorý obaja užívate.
Za určitých okolností je možné požadovať náhradu za užívanie majetku patriaceho do výlučného vlastníctva jedného z manželov.
V prípade platne uzatvorenej dohody o vyporiadaní bezpodielového spoluvlastníctva je potrebné vyplatiť vyrovnací podiel, na ktorom sa dohodnete. Pokiaľ sa však nedohodnete, môže vyporiadať bezpodielové spoluvlastníctvo súd.
Dobrý deň, s manželom sme sa rozviedli, počas manželstva sme sa nasťahovali do družstevného bytu, ktorý je napísaný na manžela. Mám nárok, aby ma vyplatil? Ak áno, v akej výške?
pri vysporiadaní práv k družstevnému bytu je rozhodujúca hodnota Vášho členského podielu k bytu, t.j. za akú sumu by sa mohlo odkúpiť členstvo od ostatných účastníkov v družstve. Nie je rozhodujúca cena, za akú sa odkupuje byt od družstva, ale hodnota za akú sa takýto byt predáva v danej lokalite. Veľmi zjednodušene je možné hodnotu tohto podielu v družstve vyčísliť ako trhová hodnota bytu znížená o sumu, ktorá by sa v danom období mala uhradiť pri odkupovaní bytu.
Ak vznikol nájom bytu počas manželstva jednému z manželov z toho titulu vznikol manželom aj spoločný podiel v družstve. Po zániku ma+nž
Pri vyporiadaní bezpodielového spoluvlastníctva manželov, ktorého predmetom je vyporiadanie hodnoty predtým spoločných práv a povinností spojených s užívaním družstevného bytu, sa vychádza z obvyklej ceny týchto práv ku dňu zániku spoločného členstva rozvedených manželov v družstve.
Dobrý deň. Moja otázka znie: som s manželom v rozvodovom konaní a našla som mu to že si zobral 5000eur úver pred mesiacom ako to vplýva na mňa a majetkové vysporiadanie a či vlastne si môže zobrať teraz úver? Samozrejme že si ho zobral aby som O tom nevedela. .Ďakujem za rýchlu odpoveď A čo mám urobiť.
Dobrý deň, bežné veci týkajúce sa spoločných vecí môže vybavovať každý z manželov. V ostatných veciach je potrebný súhlas oboch manželov; inak je právny úkon neplatný.
Z právnych úkonov týkajúcich sa spoločných vecí sú oprávnení a povinní obaja manželia spoločne a nerozdielne.
Z predmetnej zmluvy o úvere ste sa ako manželia stali dlžníkmi obaja. Vzhľadom na výšku sumy nejde však o bežnú vec a preto manžel mal získať Váš súhlas. Keďže úver vzal bez Vášho vedomia, možno zmluvu napadnúť ako neplatnú. Tejto neplatnosti je ale potrebné sa dovolávať súdnou cestou. Kým nerozhodne o tejto neplatnosti súd, zmluva sa má za platnú. Odporúčam Vám túto situáciu riešiť čo najskôr, navyše je to obmedzené trojročnou lehotou. V prípade úspechu v súdnom spore trovy konania a právneho zastúpenia bude znášať protistrana.
Dobrý deň, s manželom už nežijeme spolu rok, idem požiadať o výživné pre našu dcérku (7rokov), plánujem však aj požiadať o rozvod, s manželom máme spolu úver na jeho dom, ako vyriešiť tento problém, ak prestane uver splácať? Druhá vec je, že on je podnikateľ, má bar, ktorý si založil v čase keď sme boli manželia a z našich spoločných úspor, pri poznámke, že budem si žiadať polovicu mi povedal, že keď tak veľmi chcem polovicu z baru tak ma dlžoby a kľudne môžem polovicu vyplatiť, ako je to s týmto? Zostalo mu všetko, bar, auto aj všetky naše spoločne kúpené veci…ďakujem za odpoveď a radu.
Dobrý deň, ak do troch rokov od rozvodu, teda od zániku bezpodielového spoluvlastníctva manželov nedôjde k jeho vyporiadaniu dohodou alebo ak bezpodielové spoluvlastníctvo manželov nebude na návrh podaný do troch rokov od jeho zániku vyporiadané rozhodnutím súdu, platí, pokiaľ ide o hnuteľné veci, že sa manželia vyporiadali podľa stavu, v akom každý z nich veci z bezpodielového spoluvlastníctva pre potrebu svoju, svojej rodiny a domácnosti výlučne ako vlastník užíva. O ostatných hnuteľných veciach a o nehnuteľných veciach platí, že sú v podielovom spoluvlastníctve a že podiely oboch spoluvlastníkov sú rovnaké. To isté platí primerane o ostatných majetkových právach, ktoré sú pre manželov spoločné. To znamená, že tak pri aktíva a majetok ako aj pasíva teda pôžičky budú podielovom spoluvlastníctve a že podiely oboch spoluvlastníkov sú rovnaké.
Dobrý deň, chcela by som sa s vami poradiť. V roku 2010 som sa rozviedla a môj právny zástupca nám spisoval dohodu o vysporiadaní. Dohoda znie, že 1-ozbový byt je môj a on si berie auto. Pod záverečným znením je dodaná veta :” ….sa zaväzuje, že v deň 18 roku dieťaťa bud polka bytu prepísaná na dieťa” .. V tom čase, mi právnik povedal, že táto veta je skôr oznamovacia ale nemá právny dosah, že je na mne či na dieťa prepíšem alebo nie. Vzhľadom na to, že dcéra nedokončila strednú školu, nechodila do školy, byt ktorý som jej prenechala na bývanie devastovala, som ju (21 rokov) vyhodila. Jej otec ma spolu s dcérou chcú dať na súd, že som povinná prepísať polku bytu na ňu. Prosím Vás o radu, má pojem “zaväzuje sa” právny dosah, alebo je to o cti osoby? Veľmi pekne Vám ďakujem za radu.
Dobrý deň, pokiaľ uvedená veta nie rozväzovacou podmienkou, tak v takom prípade táto dohoda zostane platná, pokiaľ sa druha strana nedovolá neplatnosti z dôvodu uvedenia do omylu, prípadne pre rozpor s dobrými mravmi.
Dobrý deň, potrebujem poradiť. vlastním nehnuteľnosť, ktorú som získala ešte ako slobodná. Nehnuteľnosť idem predávať už ako vydatá. Manžel má z prvého manželstva dieťa a ja chcem ochrániť môj majetok pred vyplatením jeho dieťaťa v prípade smrti manžela. S manželom máme jedno dieťa. Ďakujem za radu.
Dobrý deň, majetok nadobudnutý pred uzatvorením manželstva nepatrí do bezpodielového spoluvlastníctva manželov, takže ani finančné prostriedky z jeho predaja nepatria do BSM. A teda v prípade úmrtia manžela tieto nebudú predmetom vyporiadania BSM v rámci dedičského konania. Vhodné by bolo vložiť ich na osobitný účet a spomenúť tieto skutočnosti v zmluve o prevode tohto majetku.
Dobrý deň, našla som včera na fb reklamu na Vaše služby. Nakoľko som matka 2deti v rozvodovom konaní, chcela by som sa opýtať ako treba postupovať ďalej po rozvode s BSM. Jediná vec ktorú máme ešte s manželom spoločne je byť kupovaný na hypotéku. Hoci je pre mňa samotnú splátka dosť vysoká čo sa bytu týka, rada by som o byt nejak zabojovala kvôli deťom. Dcéra chodí v blízkosti do ZŠ a malý syn má hneď pri paneláku škôlku. Nerada by som sa s nimi znova sťahovala. Viete mi prosím nejak poradiť? Ešte jedna taká otázka: Koľko stojí prosím Vás spísanie dohody o vysporiadaní BSM po rozvode? Nech viem načo sa pripraviť. Zatiaľ veľmi pekne ďakujem a prajem pekný deň.
Dobrý deň, v prípade zániku BSM rozvodom, je potrebné ísť do banky s právoplatným rozsudkom a zistiť ďalšie možnosti prevzatia celého záväzku Vami (niektoré banky požadujú aj spísanú dohodu o rozdelení BSM). Pokiaľ je Váš príjem dostatočný, banky zvyčajne umožnia toto prevzatie záväzku. Avšak pokiaľ ste do nehnuteľnosti počas manželstva investovali, tak manžel si môže robiť nároky na polovicu sumy, ktorú ste do nehnuteľnosti investovali.
Výška odmeny advokáta za právny úkon sa odvíja od výšky Vášho podielu na majetku v BSM (avšak od hodnoty majetku sa odčíta hodnota záväzkov).
S manželom sme boli zobratí, keď môj otec zomrel. Zdedila som 1/4 majetku. Dom mama chce predať, nechcem aby ma vyplatila, ale môj manžel s tým nesúhlasí, chce to mať uvedené v kúpnopredajnej zmluve a dožaduje sa vyplatenia čiastky po mojom otcovi, pretože tvrdí, že má podielové vlastníctvo na dome. Môže manžel robiť problémy, že nepodpíše zmluvu, alebo tá zmluva nemá s ním nič spoločné a nemá žiadne právo, keďže je to moje dedičstvo, môj majetok a veci z dedičstva zo zákona nepatria do bezpodielového vlastníctva. Alebo tomu zle rozumiem a má po nadobudnutí manželstva nejaké podielové vlastníctvo aj on? Ďakujem.
Dobrý deň, v zmysle ustanovení Občianskeho zákonníka majetok nadobudnutý dedením nepatrí do bezpodielového spoluvlastníctva manželov, ide o Vaše výlučné vlastníctvo. Váš manžel nebude účastníkom zmluvného vzťahu, zmluvu podpisovať nemusí. Je výlučne Vaším rozhodnutím ako s týmto majetkom naložíte.
Dobrý večer prajem. Ja by som sa chcela spýtať ako postupovať v prípade, ak mi bývalí manžel neposiela výživné v plnej výške určenej súdom t. j 350 e, ale len po častiach a to po 150 e..200.e. …a do dnešného dňa mi dlží na výživnom 550 e a nemá záujem mi to spätne vyplatiť.. Deti maju15 rokov a 19 rokov a tá staršie ešte študuje. Ďakujem .
Dobrý deň, ak je v omeškaní viac ako tri mesiace môžete sa obrátiť na políciu formou trestného oznámenia, pre trestný čin zanedbanie povinnej výchovy.
Taktiež môžete dlžné výživné vymáhať v exekučnom konaní prostredníctvom súdneho exekútora. Návrh je možné podať elektronicky, takže je to aj rýchle a jednoduché.
Taktiež môžete požiadať o náhradné výživné prostredníctvom ÚPSVaR, ktoré vypláca štát, s tým, že štát si to následne vymáha od povinného rodiča. Nižšie Vám uvádzam podrobné podmienky:
že si povinná osoba neplní vyživovaciu povinnosť stanovenú právoplatným rozhodnutím súdu alebo súdom schválenou dohodou, alebo
že nezaopatrenému dieťaťu nevznikol nárok na sirotský dôchodok, alebo výška sirotského dôchodku nedosahuje výšku minimálneho výživného ustanoveného zákonom o rodine.
má trvalý pobyt na území Slovenskej republiky a zdržiava sa na území Slovenskej republiky; to neplatí ak sa oprávnená osoba zdržiava v cudzine z dôvodu štúdia v cudzine,
priemerný mesačný príjem za posledných šesť kalendárnych mesiacov predchádzajúcich kalendárnemu mesiacu, v ktorom bola podaná žiadosť o náhradné výživné, nepresahuje 2,2-násobok sumy životného minima.
Dobrý deň, Chcela by som sa informovať ako môžem ďalej postupovať, ak môj ex partner neplatí súdom určenú sumu 300€ mesačne ako výživné na našu maloletú dcéru. Podala som trestné oznámenie a na polícii mi pomohli tuto sumu po troch mesiacoch vymôcť. Opäť ale neplatí a už sú to zase ďalšie tri mesiace, a takto je to stále dokola. Polícia tvrdí, že inú možnosť nemám. Musím za každým opätovne chodiť na políciu a podávať trestné oznámenia? Alebo sa môžem obrátiť na nejaký exekútorsky úrad? Nakoľko je to pre mňa veľmi vyčerpávajúce či už psychicky alebo fyzicky , čerpať dovolenku a chodiť stále vypovedať . Ďakujem veľmi pekne za radu.
Dobrý deň, samozrejme môžete dlžné výživné vymáhať v exekučnom konaní prostredníctvom súdneho exekútora. Návrh je možné podať elektronicky, takže je to aj rýchle a jednoduché. Taktiež môžete požiadať o náhradné výživné prostredníctvom ÚPSVaR, ktoré vypláca štát, s tým, že štát si to následne vymáha od povinného rodiča. Nižšie Vám uvádzam podrobné podmienky:
Dobrý deň. Zaujímalo by ma, aká môže byť približná výška výživného, ak som študent a nemám žiadny majetok a či sa výška zmení ak doštudujem a začnem pracovať. Veľmi pekne ĎAKUJEM.
Zákonom stanovená minimálna výška výživného, ktorá sa počíta z 30% životného minima, predstavuje aktuálne sumu 27,13 eura.
Avšak výška výživného závisí nie len od momentálnych majetkových pomerov ale aj od možností a schopností rodiča, teda ak je rodič dobrovoľne nezamestnaný, súd by vychádzal z toho, v akej výške by mal mzdu, vzhľadom na vzdelanie a zdravotné predispozície.
Výživné sa nezvyšuje automaticky, o zvýšení sa rozhoduje na základe návrhu matky.
Dobrý večer, rada by som sa opýtala, muž dostal podmienku 18 mesiacov za neplatenie výživného, v tejto dobe ma riadne platiť výživné plus dohradiť celý dlh, ktorý mu vznikol počas neplatenia inak ma ísť do väzenia. Teraz riadne platí výživné a snaží sa dosplácať aj zameškaný dlh. Moja otázka znie, ak by náhodou nestihol v danej podmienke dohradiť celý dlh, ale len časť, dá sa predĺžiť podmienka? Alebo rovno už výkon trestu? Má tam nejaké možnosti? Ďakujem za odpoveď
Dobrý deň, pokiaľ v skúšobnej dobe nebude riadne plniť uložené povinnosti, bude sa mať za to, že sa neosvedčil a súd rozhodne o vykonaní uloženého trestu.
Dobrý deň mala by som zopár otázok čo si týka môjho osvojeného syna. Nakoľko bol môj brat vo výkone trestu, mali sme dohodu, aby mu syna neumiestili do detského domova, dal súhlas na osvojenie syna a mám ho už pri sebe 9 rokov. Brat mi 7,5 roka výživné na malého platil a posledný rok a pol je to len sporadicky raz za tri mesiace. Ako by som mala konať, aby mi platil pravidelne tu smiešnu sumu ktorá je jen 25.90eur a či si môžem podať návrh na zvýšenie výživného, keď otec maloletého je normálne zamestnaný .ďakujem
Dobrý deň, pokiaľ Vám neplatí pravidelne a je v omeškaní, môžete podať návrh na vykonanie exekúcie, resp. následne požiadať o náhradné výživné Úrad práce, sociálnych vecí a rodiny. Návrh na zvýšenie samozrejme môžete podať, nakoľko je normálne zamestnaný a od posledného určovania uplynulo veľa rokov.
Dobrý deň, môj syn žil 10 rokov s priateľkou v jednej domácnosti. Majú spolu 7 ročného syna. Teraz sú 1 mesiac rozídení, syn jej zaplatil výživné už aj za tento mesiac. Má matka dieťaťa nárok žiadať výživné 3 roky spätne? Ďakujem za odpoveď
Dobrý deň, podľa ustanovení zákona o rodine, výživné pre maloleté dieťa možno priznať súdnym rozhodnutím najdlhšie na dobu troch rokov spätne odo dňa začatia súdneho konania o určenie výživného, ak sú na to dôvody hodné osobitného zreteľa.
Zdravím potreboval by som sa spýtať a poradiť, pomôcť. Mám taký problém, že s priateľkou žijeme spolu, ale podala pred dvoma rokmi žiadosť o výživné na maloletú dcérku. lenže súd prebehol aj výživné stanovil, ale počas tých dvoch rokoch až do dnešného dna bývame spolu a kvázi ma vydiera o výživné že som nezaplatil za posledné dva roky. Aj napriek tomu, že som riešil finančne poplatky za byt a podobne a jej podľa súdu som neprispieval nič, jedine ak sme sa dohodli ústnou formou, žiaľ nie na papieri a týmto ma oslovuje že to nie je žiadny dôkaz.
Dobrý deň, vzhľadom na to, že výživné na maloleté dieťa má prednosť pred inými výdavkami, zároveň sa nezapočítava na iné pohľadávky, je nutné hradiť ho podľa rozhodnutia. V prípade, ak by nastal Exekučný výkon rozhodnutia, mali by ste byť schopný preukázať jeho platenie, napr. výpismi z účtu, potvrdeniami od matky, svedeckou výpoveďou, inak sa má za to, že uhrádzané nebolo.
Vzhľadom na to, že spolu žijete bolo by vhodné požiadať o zmenu rozhodnutia, ak sa zmenili pomery od posledného rozhodovania.
Dobrý deň, veľmi Vás prosím o radu. Keď sa po 20 rokoch príde na to, že muž, ktorý platil výživné a vyšlo teraz najavo, že nie je biologickým otcom syna, má právo vymáhať si peniaze za 20-ročné platenie výživného ? Zo srdca Vám ďakujem za skorú odpoveď.
Dobrý deň, podľa zákona o rodine, ak dôjde k zrušeniu alebo zníženiu výživného pre maloleté dieťa za uplynulý čas, spotrebované výživné sa nevracia.
Taktiež kto celkom alebo sčasti splnil za iného vyživovaciu povinnosť, je oprávnený od neho požadovať úhradu tohto plnenia a úroky z omeškania podľa predpisov občianskeho práva. To znamená, že nie je napríklad vylúčené, aby sa muž, ktorý s úspechom zaprel otcovstvo k dieťaťu, domáhal náhrady nákladov vynaložených na dieťa aj proti matke, a to za predpokladu, že druhý rodič dieťaťa nie je v čase rozhodovania známy. Pre rozsah tejto náhrady nie je však určujúce len to, čo tento muž na výživu dieťaťa vynaložil, ale aj schopnosť a možnosť matky.
Je to však obmedzené premlčacou dobou – tri roky, a to tri roky spätne odo dňa podania žaloby na súd, za predpokladu, že bolo otcovstvo právoplatne zapreté a vie vydokladovať zaplatené výživné.
Dobrý deň. Som matkou 9r.syna. Expartner mi posiela 220 Eur na účet pravidelne. Moja otázka je : chcem požiadať o vyššie výživné, keďže moja mzda je 500 Eur netto a expartner síce vykazuje minimálnu mzdu, ale oficiálne je spolumajiteľom firmy a je majiteľom niekoľkých nehnuteľností. Všade je jediným vlastníkom na LV. Ďakujem a pekný deň
Dobrý deň, pokiaľ je otec maloletého podnikateľom, teda sa predpokladá, že má aj iný príjem ako zo zamestnaneckého pomeru (napr. podiely na zisku), a ak nedoloží potvrdenia o tomto príjme, tak sa má za to, že tento iný príjem z podnikania je vo výške 20 nádobku životného minima, teda vo výške 3989,60 EUR mesačne.
Súd teda pri posudzovaní výšky príjmu otca bude vychádzať z tejto sumy, pokiaľ hodnoverne otec nedoloží, aký je jeho príjem zo zamestnania a aj z podnikania, tak aby jeho reálne výdavky korešpondovať s príjmom.
Podľa § 63 odsek 1 zákona č. 36/2005 Z. z. Zákon o rodine, Rodič, ktorý má príjmy z inej než závislej činnosti podliehajúcej dani z príjmu, je povinný preukázať ich súdu, predložiť podklady na zhodnotenie svojich majetkových pomerov a umožniť súdu sprístupnením údajov chránených podľa osobitného predpisu zistenie aj ďalších skutočností potrebných na rozhodnutie. Ak si rodič nesplní túto povinnosť, predpokladá sa, že výška jeho priemerného mesačného príjmu predstavuje dvadsaťnásobok sumy životného minima.
Samozrejme pri určovaní výživného sa vychádza, nielen z majetkových pomerov a príjmov rodičov, ale predovšetkým z odôvodnených potrieb dieťaťa a z možností a schopností rodičov zabezpečiť si príjem, pričom dieťaťa má právo podieľať sa na životnej úrovni rodičov.
Dobrý večer, rada by som prosila o radu od Vás ako sa rieši výživné na dieťa. Môj ex normálne pravidelne platil a teraz sa mu narodilo bábo a požiadal si o zníženie. Neoženil sa nezmenil prácu….iba žije v domácnosti s matkou dieťaťa. Malý nastúpil do škôlky, ja som o zvýšenie nežiadala……Znížia mu to, alebo to zostane? Neviete mi poradiť? Ďakujem.
Dobrý deň, zákon presne neupravuje, v ktorých prípadoch sa výživné zvýši a v ktorých zníži. V súčasnosti súdna prax preferuje názor, že narodenie sa ďalšieho dieťaťa rodičovi, by nemalo mať vplyv na vyživovaciu povinnosť k ostatným deťom. V praxi som sa stretla však s takým postupom súdu, ktorý to ako dôvod bral, závisí to aj od výšky príjmu otca a ďalších faktorov. Aj na Vašej strane nastali dôvody pre zvýšenie výživného, tým že dieťa je staršie a rastú aj výdavky na jeho potreby.
Odporúčam Vám v danom súdnom spore sa nechať zastúpiť právnym zástupcom.
Dobrý deň neviem ako postupovať v prípade dlžného výživného za dobu od 15.2.2013 až doteraz nakoľko matka si neplní súdom uložené výživné nepomohlo ani podanie trestného oznámenia ani exekútor nakoľko matka pracuje na dohodu za 49,90€ na mesiac tak jej strhávať nemôže nič. ďakujem za odpoveď
Dobrý deň, môžete požiadať o náhradné výživné prostredníctvom ÚPSVaR, ktoré vypláca štát, s tým, že štát si to následne vymáha od povinného rodiča. Nižšie Vám uvádzam podrobné podmienky:
potvrdenie exekútora, že exekučné konanie trvá najmenej tri mesiace od doručenia návrhu na vykonanie exekúcie, alebo potvrdenie Centra pre medzinárodnoprávnu ochranu detí a mládeže o postúpení návrhu na uznanie a výkon rozhodnutia vo veci vymáhania výživného zo zahraničia, alebo potvrdenie Centra,že vymáhanie výživného z cudziny nie je možné,
si riadne plní povinnú školskú dochádzku, ak ide o dieťa, ktoréje povinné plniť povinnú školskú dochádzku,
Dobrý deň, mám otázku ohľadne výživného, som nezamestnaný, som vedený na úrade práce a mám platiť výživné, nakoľko som bez práce, nemám ako platiť a bývala ma udala, nedá sa s ňou ani dohodnúť ani nič. Chcem sa preto spýtať, čo mám robiť, aby mi nehrozila väzba? Mám už druhý záznam na polícii, ale neviem jej zaplatiť takú sumu ako mám platíte. Akým spôsobom sa dá vyhnúť väzbe? Mám priateľku a chceme mať svadbu. Aj tak ma môžu zatvoriť alebo akým spôsobom sa mám vyhnúť väzbe. Za odpoveď ďakujem.
Dobrý deň, jediný spôsob ako sa vyhnúť odsúdeniu na výkon trestu je pred ukončením dokazovania v trestnom konaní uhradiť dlžné výživné, v opačnom prípade bude na posúdení sudcu, či Vás odsúdi podmienečne alebo nepodmienečne.
Pokiaľ je výživné vyššie ako je vo Vašich možnostiach a schopnostiach platiť, tak je potrebné požiadať súd o jeho zníženie.
Dobrý deň môj bývalý partner mi minulý rok tri mesiace a teraz tri mesiace neplatí výživné. Viete mi poradiť ako to môžem riešiť? Taktiež som s dcérkou sama, do škôlky mi ju nezobrali a ja sa nemôžem zamestnať. Ďakujem
V prípade, že vyživovacia povinnosť voči Vášmu bývalému partnerovi pre Vašu maloletú bola určená súdom a on sa dostal do omeškania s jeho platením, je možné podať návrh na vykonanie exekúcie voči jeho osobe. Ďalej je možné podať trestné oznámenie v súlade s § 207 Trestného zákona, pre zanedbanie povinnej výživy.
Ak nebola vyživovacia povinnosť určená súdom, je nutné podať na príslušný súd návrh na určenie výživného pre maloleté dieťa.
V prípade, ak máte záujem o poskytnutie našich právnych služieb pri podaní návrhu na exekúciu, poprípade trestného oznámenia, alebo návrhu na určenie výživného na súd, môžete sa na nás bez obáv obrátiť. Poskytneme Vám právne poradenstvo a naše služby.